發吉州
作者：文天祥
朝代：宋

paragraphs: 己卯六月初一日，蒼然亭下楚囚立。
山河顛倒紛雨泣，乙亥七夕此何夕。
煌煌斗牛劍光濕，戈鋋彗雲雷電擊。
三百餘年火爲德，須臾風雨天地黑。
皇綱解紐地維折，妾婦偷生自爲賊。
英雄扼腕怒鬚赤，貫日血忠死窮北。
首陽風流落南國，正氣未亡人未息。
青原萬丈光赫赫，大江東去日夜白。